W kupnicach žiwidłow na wustup hić ma přichodnje w Berlinje móžno być. Senator za wuwiće Andreas Geisel (SPD) chcył kupnicy nuzować, wustupy zjawnosći spřistupnić. Rjadowanje płaći spočatnje jeno za nowe kupnicy, poněčim pak chcedźa tež wobstejace zapřijeć. Hłowna přičina je přiběraca ličba starych ludźi w měsće. Za nich nimaja tuchwilu dosć zjawnych nuznikow.
Torty debić je wuměłstwo. To je Lübeckske hamtske sudnistwo rozsudźiło. 47lětna designerka tortow njetrjeba tuž pokutu čornodźěła dla płaćić, dokelž bě bjez dowolnosće rjemjesło wukonjała. Kaž sudnistwo zwěsći, je zhotowjenje indiwidualnych motiwow za debjenje torty kreatiwny wukon, kotryž normalne dźěło konditora přesahuje. Rjemjeslniska komora bě designerku čornodźěła dla wobskoržiła (hlej wčerawše SN).
Padušne wróny su w japanskim měsće Matsue zasadźenje policije zawinili. Tamniši wobydlerjo běchu so na policajskim rewěrje stajnje zaso hóršili, dokelž něchtó woknotrějaki parkowacych awtow kóncuje, kaž nowiny rozprawjeja. Na to zasadźi policija na wšě 50 zastojnikow, zo bychu mysteriozne njeskutki wujasnili. Z pomocu nastajenych kamerow woni zwěsćichu, zo wróny gumi trějakow rady za twar swojich hnězdow wužiwaja.
Je tortu debić rjemjesło abo wuměłstwo? Wo tym jednachu dźensa na Lübeckskim hamtskim sudnistwje. Město bě tortowej designerce chłostanku napołožiło, dokelž wona rjemjesło konditora wukonja, byrnjež na lisćinje rjemjeslnikow zapisana njebyła. Žona pak ma so za wuměłču a chłostanku wotpokaza. Nětko dyrbi sudnistwo rozsudźić.
W měšćanskich wodomjetach a studnjach so kupać abo nic – wo tym so tuchwilu w morawskej stolicy Brnje wadźa. Mnozy so tam na horcych dnjach rady wočerstwjeja. Měšćanska policija pak kupanje w studnjach zakazuje. Nětko chcedźa w měšćanskej radźe wo tym wuradźować a naležnosć wotpowědnje rjadować, kaž morawske nowiny pisaja.
Spěwanje honača w Kamjeničanskej coologiskej zahrodźe je peticiski wuběrk Sakskeho krajneho sejma zaběrało. W susodstwje bydlacy muž bě so wospjet hary dla hóršił, kaž z rozprawy wuběrka wuchadźa. Tónkróć so muž nócneho spěwanja honača dla mjerzaše. Hižo do toho bě so na pawy a wopicy hóršił. Peticiski wuběrk jemu wotmołwi, zo wšak móže pola někotrych zwěrjatow hač do sto decibelow hary nastać. Přiwšěm so ze zwěrjencom dojednachu, honače jenož hišće wěsty čas pod hołym njebjom dźeržeć.
Před policajskej stražu w bayerskim Coburgu je 22lětny za pruwowanje jězbneje šule zwučował. Po informacijach policije bě jemu 25lětny swoje awto w nocy na sobotu za to přewostajił. Zastojnikam napadny njewěste jězdźenje. Při kontroli woni zwěsćichu, zo bě muž bjez jězbneje dowolnosće po puću a zo měješe 1,3 promile alkohola w kreji. Ze skóržbu ličić dyrbi 22lětny alkohola a jězdźenja bjez dowolnosće dla a 25lětny, dokelž bě jemu to zmóžnił.
Tola hišće přizjewił je so dobyćer 14 milionow eurow w loteriji. Jedna so wo 49lětneho přistajeneho z hornjeje Frankskeje, kaž loterijowa towaršnosć zdźěla. Muž bě dospołnje přemóženy, jako wo sumje dobyća zhoni. Wón prawidłownje loteriju hraje. Dokelž pak wužiwa wjacore tydźenje płaćiwe lisćiki, traje zwjetša trochu dlěje, prjedy hač ličby přirunuje.
Bjezdźěłny? Čehodla njestanješ so to ze zaprajerjom? Nižozemski dźěłowy zarjad płaći bjezdźěłnym wukubłanje na „spirituelneho telefoniskeho poradźowarja“. Sydom bjezdźěłnym su za to dotal wotpowědne pjenjezy wupłaćili, kaž rěčnik zarjada nižozemskemu rozhłosej wobkrući. Priwatne předewzaće zajimcow za něhdźe tysac eurow nawuči, kak maja z kartow čitać abo dóńt čłowjeka w škleńčanej kuli spóznać. Tež reinkarnaciju – wožiwjenje zemrětych – tam poskićeja.
Na wšě 15 wosobow w jednym awće je policija při kontroli w Badensko-Württembergskej zwěsćiła. Dźesać dorosćenych a pjeć dźěći běchu po puću do Španiskeje, zo bychu tam na žnjach pomhali. Zastojnicy policije klučiki awta sćazachu, dokelž běchu 35lětneho šofera a jeho sobujěducych hižo dźeń do toho zadźerželi a jim dalejězbu zakazali.
Tak mjenowany čorny dźěłaćer je spytał swojeho šefa na hłownym cłownym zarjedźe wozjewić. Twarski dźěłaćer bě někotre tydźenje na wšelakich twarnišćach zasadźeny, njedóstawaše pak žanu mzdu. Zastojnicy wšak zwěsćichu, zo nima 34lětny scyła dowolnosć přebywanja w Němskej. Nětko ma kraj najspěšnišo wopušćić. Šef pak změje so ilegalneho přizwolenja dźěła dla zamołwić.
Jako slepy pasažěr bě 22lětny z nakładnym ćahom w Bayerskej po puću. 22lětny chcyše z awtami nakładowany ćah wužiwać, zo by wot Mnichowa do Strasbourga jěł. Lokomotiwnik młodeho Texasčana po něhdźe hodźinje jězby blisko Augsburga wuhlada, zadźerža ćah a přepoda młodźenca policiji. Muž njebě wopity a njesteješe tež pod drogami. Wón přizna, zo bě w Mnichowje na ćah zalězł. Nětko čaka na njeho pokuta.
Sławny orchestrowy nawoda James Last je njeboh. Hudźbnik zemrě wčera 86lětny w Floridźe (USA). To zdźěli dźensa w Berlinje wjelelětny zarjadowar jeho koncertow Semmel Concerts. James Last bě w kruhu swójbnych po krótkej, ćežkej chorosći wumrěł. Jako wunamakar „happy partysounda“ w bigband-formaće bě wón jedyn z najwuspěšnišich orchestrowych nawodow po wójnje. Miliony tačelow a CDjow je Last předał.
Krótke drěmnjenčko za wodźidłom traktora měješe wčera za 18lětneho w Vogtlandskim wokrjesu zahubne sćěhi. Sekundoweho spara dla wón do štoma prasny, kaž policija w Zwickauwje informuje. Při tym so mjez druhim tank traktora torhny, wolij a diesel wuběžeštej do přirowa. Wohnjowa wobora dyrbješe přijěć a jej zrumować. Nastatu wěcnu škodu trochuja na 20 000 eurow. Koče zbožo za traktorista bě, zo so njezrani.
W zwučowanskim lěhwje za wubědźowanje zwěrjećeje „Miss Germany“ je tuchwilu 20 dejkow we wuchodofriziskim Leerje. Tam přihotuja so na mjezynarodne wurisanje, kotrež budźe zajutřišim w Oldenburgu. Dejki smědźa telko syna žrać, kelkož chcedźa, zo bychu dostojnje wupadali. Nimo toho je wšědnje myja, šrofuja a samo frizěruja.
Na teren němskeje tajneje słužby BND w Berlinje su so w nocy třo mužojo zabłudźili, kotřiž pytachu z pomocu nawigaciskeho nastroja najkrótši puć k přichodnej staciji podzemskeje železnicy. Nětko pruwuja, kak móžeše so tole stać, wšako je kompleks kruće wobstražowany a z wysokim płotom wobdaty.
Sydomnaće muži je so po swjedźenju w Schleswigsko-Holsteinskej do małotransportera tłóčiło, kotryž ma poprawom jenož městno za šesćoch. Nimo toho mějachu hišće městno za piwowe ławki a kašćiki. Hač na šofera běchu wšitcy pjeni. Policistam bě awto w Plönje w nocy na njedźelu napadnyło, dokelž zdawaše so chětro ćežke być. Při kontroli nańdźechu sedźacych a ležacych muži. Pjećo smědźachu ze šoferom dale jěć, ći tamni dyrbjachu sej taksi skazać.
Hnydom dwójce dospołnje wopiteho za wodźidłom awta je policija młodeho muža w sewjerorynsko-westfalskim Troisdorfje lepiła. 31lětny bě tak pjany, zo móžeše při alkoholowej kontroli lědma hišće stać. Jězbnu dowolnosć jemu na to wzachu. Hodźiny pozdźišo bě samsny muž zaso z awtom po puću. Tónkróć zastojnicy klučiki sćazachu.
Queen raz cyle blisko dožiwić smědźa štyrjo Němcy kónc junija w Berlinje. Na wopyće britiskeje kralowny změja woni składnosć, Elizabeth II. wosobinsce zeznać. Britiske wulkopósłanstwo je štyrjoch wobdźělnikow z cyłkownje 1 200 kandidatow za zetkanje z 89lětnej wuzwoliło. Dobyćerjo wobdźěla so mjez druhim na zahrodowej party wulkopósłanca, maja pak wšelke prawidła dodźeržeć: Selfieje z kralownu su absolutnje tabu.
Muža z drastoweho kontejnera wuswobodźiła je Berlinska wohnjowa wobora. Wón bě w nocy na štwórtk w Friedrichshainje přez wěko do kontejnera zalězł. Te pak njehodźa so wotnutřka wotewrěć, dokelž so awtomatisce zamkaja. Wobydler bě muža wobkedźbował a wołaše wohnjowu woboru. Wona kontejner namócnje wočini a nańdźe w nim „zadobywarja“, kiž bě so mjeztym spać lehnył.
szl_Latn szl_Latn slk_Latn hrv_Latn szl_Latn ces_Latn szl_Latn ces_Latn szl_Latn szl_Latn pol_Latn szl_Latn szl_Latn slk_Latn szl_Latn slk_Latn szl_Latn szl_Latn szl_Latn pol_Latn